Karen Hækkerup (S), 2008-05-23:
Det skal jeg beklage, men mens folk finder ud af salen - dem, der vælger at spise lidt frokost i stedet for at blive til andenbehandlingen af debatten om tortur - kan jeg så fremføre noget af det, som fru Karina Lorentzen på vegne af også den øvrige opposition og selvfølgelig på egne vegne senere vil sige noget om.
Grunden til, at vi tager ordet under andenbehandlingen, er, at vi har stillet et ændringsforslag til straffeloven, hvad angår tortur.
Det er sådan, at FN anbefaler, at man i den danske straffelov skal indsætte en særlig paragraf, der gør det kriminelt og altså strafbart at udøve tortur.
Der har vi haft en førstebehandling, og jeg vil egentlig sige, at vi havde en god debattone her i Folketingssalen.
Vi fremførte fra oppositionens side nogle argumenter, som jeg egentlig også synes at regeringen har lyttet til.
Hvis man f.eks. begår vold og udøver tortur mod nogle mennesker, er det i dag sådan, at straffen kan blive forældet, medmindre der er tale om, at torturen har været udført under en krigslignende situation, eller at den, som torturen er gået ud over, har mistet livet.
Men vi ved altså også, at der er en hel masse sager, som Rigsadvokaten har måttet afvise overhovedet at rejse, fordi forældelsesfristerne er trådt i kraft.
Det vil sige, at den, som torturen er gået ud over, jo tydeligvis ikke er død.
Det er heller ikke sket under en krigslignende tilstand.
Men i 11 konkrete sager har man altså alligevel kunnet påvise, at man ikke har kunnet bruge de regler, vi tidligere har haft om tortur, fordi forældelsesfristerne har været trådt i kraft.
Det har justitsministeren lyttet til, og jeg synes også, at vi her skal sige, at vi er glade for det.
Vi accepterer og anerkender, at man altså her har været lydhør.
Men, og der er stadig væk et men: Det, der er tilbage, er, at vi ikke i dansk straffelov med den ændring, vi laver nu, indfører, at tortur er en selvstændig forbrydelse.
Det, man indfører, er i stedet for, at tortur er en særlig strafskærpende omstændighed.
Det vil sige, at man, hvis en person har udøvet vold eller noget andet, hvor vedkommende har torteret et menneske, så bare kigger på, hvad den forbrydelse ellers ville have givet i straf.
Og så kommer der en tillægsstraf, fordi forbrydelsen er begået under tortur.
Det, vi godt kunne tænke os, er, at der indføres en selvstændig paragraf, sådan at det, at man overhovedet udfører tortur, i sig selv er en forbrydelse og i sig selv udløser en straf.
Tortur er noget af det mest nedværdigende, man kan byde mennesker.
Der synes det mindretal, som nu stiller ændringsforslag om, at tortur altså skal have en selvstændig paragraf, at det er vigtigt at vise, at Danmark også her gerne vil gå foran og hejse flaget og sige: Selvfølgelig skal tortur have en selvstændig paragraf.
Det er i øvrigt fuldstændig på linje med, hvad FN anbefaler.
Det er også på linje med, hvad Institut for Menneskerettigheder anbefaler.
Så det, vi gør lige nu, er at sige: Lad os nu gøre det sådan, at vi ikke kun fjerner forældelsesfristen, hvilket vi synes er et udmærket initiativ, men også gør tortur til en selvstændig forbrydelse.
Det fortjener folkeretten, det fortjener de mennesker rundtomkring i verden, der må lægge krop til tortur, og som altså ikke skal kunne risikere at komme her til Danmark, hvor torturbødlerne kan være i fred.
Det vil vi gerne slå et slag for, og derfor synes jeg, at det er vigtigt, at vi også her under andenbehandlingen tager debatten.
Tortur skal være en selvstændig forbrydelse, det fortjener menneskeheden.